James en André, twee broers met baie talent | Blink Boer
Tog streef hulle elke dag meer en meer daarna om hulle eie klank te hê. Hulle is net hulle-self en harmoniseer baie goed saam. Deur net een liedjie van hulle te luister sal jy dadelik kan hoor wat bedoel word daarmee. Tussen die twee kan hulle altesaam die mondfluitjie, baskitaar en gewone kitaar speel.
Die broers sing al vanaf 1999 saam en stap al ‘n lang pad saam in die musiek bedryf. Sing is hulle passie en hulle lewe elke dag vir dit. As hulle in die oggende opstaan gryp hulle dadelik ‘n kitaar en begin musiek maak. Musiek het eers begin as ‘n stokperdjie, maar later het dit gegroei en nou staan hulle met ‘n klomp snitte agter hulle name.
Toe James 17 jaar oud was het hy blind geraak en het hy nie gedink hy sal ‘n loopbaan maak van musiek nie. “Dit was op dieselfde tyd erg, maar ook nie erg nie. Ek was in ‘n skool vir blindes so ek was dadelik in die diep kant gegooi. As jy blind is voel jy daar is limiete op die dinge wat jy kan doen, maar jy kan enige iets doen wat jou hart begeer. Na skool het ek nie geweet wat ek wil doen nie tot ek eendag na Lucas Marree se vertonings toe gegaan het. Hy het tussen die gehoor gaan sit en nog vertel dat hy nie ‘n konsert hou nie, maar saam met ons almal kuier. Daai aand het ek geweet wat ek wil doen. Daar was altyd ‘n prentjie in my kop van om saam met iemand op ‘n verhoog te sing en dit is hoe ek en André saam begin sing het. Hy was toe nog op skool gewees aangesien ons met ses jaar verskil.” vertel James.
Met hulle nuwe album nooi hulle almal uit om na hulle album te luister. Hulle speel self die musiek en daar is geen elektroniese byklanke nie. Dis ‘n unieke album. Musiek klink te veel na mekaar, want elke tweede persoon sing musiek wat reeds uit ander kunstenaars se penne uitkom. Volgens André is skryf moeilik en maklik. Dit hang af van hoe jy voel. Tog raak dit makliker met elke album. As iets hulle inspireer dan skryf hulle dit neer. Dit is waar een van hulle treffers, Kombuis, vandaan kom. Gewoonlik is dit James wat die liedjies skryf, maar dié een het André geskryf. Hy was eendag oppad werk toe, toe Ivita op die radio oor haar nuwe kookboek praat. Sy het gesê dat die kombuis die hart van die huis is. In ‘n plaaskombuis kan jy heeldag sit en gesels en koffie drink. So het die liedjie ontstaan.
En wat is hulle gunstelling snit op hulle nuwe album? “Kampvuuraande.” sê James, “Dit beskryf ons. Ons doen enige tipe konserte, maar hou die meeste van kampvuurkonserte. Dan kombineer ons dit met ‘n braai. Dit is rustig en stil.” Een ding is verseker van James en André en dit is dat hulle nooit met ‘n suurgesig of ‘n ontstuimige hart op die verhoog sal wees nie. Vir hulle is dit belangrik om vir jou waarde vir jou geld te gee. Koop vandag nog hulle nuutste album, Malemeule. Vir enige navrae of om hulle te bespreek kan hulle op info@jamesenandre.co.za gekontak word.
← Roosboerdery – ‘n lekkerruik kuns	Krisant Boerdery Op Sy Beste By Berg En Dal →